Швеция прави своя дебют на Европейски футболни финали на Деветото издание на надпреварата през 1992, на което е и домакин. Там тя попада в група с Англия, Франция и Дания (Дания участва на мястото на Югославия, която е дисквалифицирана заради войната). Чрез победите си срещу Дания и Англия и равенството срещу Франция, Швеция печели групата си и се класира за полуфиналите. Там съперник е отборът на Германия, който побеждава и елиминира Швеция с 3 – 2. Това е първото европейско първенство, на което Германия участва като обединена държава.